b'\n_START_ARTICLE_\nLadislav Boge\xc5\xa1i\xc4\x87\n_START_SECTION_\n\xc5\xbdivotopis\n_START_PARAGRAPH_\nDjetinjstvo je proveo na suboti\xc4\x8dkom periferiji. \xc5\xbdivio je u obitelji s jo\xc5\xa1 dvoje mla\xc4\x91e djece i samohranom majkom. Za nogomet se zanimao jo\xc5\xa1 kao dijete, \xc5\xa1utiraju\xc4\x87i krpenu loptu po suboti\xc4\x8dkoj periferiji._NEWLINE_Ozbiljniji je nogomet zaigrao u gradskim klubovima. Ako se u ono vrijeme uspjelo zaigrati za presti\xc5\xbeniji klub u gradu, u praksi je zna\xc4\x8dilo da \xc4\x87e dobiti i stalno radno mjesto. Prvo je zaigrao za klub Hrvata Ba\xc4\x8dku, potom za \xc5\xbeeljezni\xc4\x8darski klub \xc5\xbdAK. To je zna\xc4\x8dilo dobivanje radnog mjesta na \xc5\xbeeljeznici._NEWLINE_Igrati nogomet zna\xc4\x8dilo mu je socijalni moment, jer vi\xc5\xa1e nije bio samohranoj majci na teret, a kao drugi moment, bio je moment \xc5\xa1portske \xc4\x8dasti ako zaigra za neki od deset suboti\xc4\x8dkih nogometnih klubova, jer u ono vrijeme svi momci koji nisu i\xc5\xa1li na pijanke i kavane, i\xc5\xa1li su u klubove. Uskoro je Boge\xc5\xa1i\xc4\x87 postao poznata osoba u gradu te je stekao svoje navija\xc4\x8de._NEWLINE_U vremenima kad je dovoljno bilo biti po\xc5\xa1ten i talentiran, kad nije bilo trenera, mjesto u mom\xc4\x8dadi bilo je sigurno. Boge\xc5\xa1i\xc4\x87ev dar nije pro\xc5\xa1ao nezapa\xc5\xbeen. Za nj se pro\xc4\x8dulo izvan Subotice i klubovi iz drugih sredina pokazivali su zanimanje za Boge\xc5\xa1i\xc4\x87a. Suboticu ipak nije htio napustiti jer nije htio napustiti samohranu majku._NEWLINE_Kad su bili na srednjoeuropskom turniru u Rumunjskoj, s Boge\xc5\xa1i\xc4\x87em su u kontakt stupili ljudi iz zagreba\xc4\x8dkog Gra\xc4\x91anskog. Na njihove nagovore zatra\xc5\xbeio je visoki iznos, za koji je ra\xc4\x8dunao da \xc4\x87e biti previsok ponuditeljima, samo da bi odustali. U Gra\xc4\x91anskom su pristali na zatra\xc5\xbeenih 100.000 dinara, \xc5\xa1to je u vrijeme kad su premije igra\xc4\x8dima za utakmicu bile koliko i njegova pla\xc4\x87a na \xc5\xbeeljeznici, od 50 do 200 dinara, bio pozama\xc5\xa1an iznos. Ipak, Boge\xc5\xa1i\xc4\x87 nije napustio Suboticu._NEWLINE_Drugi svjetski rat za Suboticu je zna\xc4\x8dio pripajanje Subotice Ma\xc4\x91arskoj i dolazak nove vlasti. Za vrijeme ma\xc4\x91arske okupacije kao i svi nema\xc4\x91ari bio je prisiljen poma\xc4\x91ariti prezime, te je nastupao pod prezimenom Bog\xc3\xa0r. Svjedo\xc4\x8dio je osloba\xc4\x91anju Subotice i pogibiji legendarnog sunarodnjaka, dr\xc5\xbeavnog rekordera, partizanskog zapovjednika Jovana Miki\xc4\x87a Spartaka._NEWLINE_Poslije rata nove su vlasti zapovijedile da klubovi vi\xc5\xa1e ne smiju nastupati pod starim imenima koji su bili u upotrebi za vrijeme ma\xc4\x91arske okupacije. Igra\xc4\x8di su se skupili u kavani kod Bud\xc5\xbeinice, gdje su se okupljali poslije treninga. Vije\xc4\x87ali su kako \xc4\x87e se zvati klub. Upravi nisu dopustili nazo\xc4\x8diti. Iz po\xc5\xa1tovanja prema Miki\xc4\x87u, dogovorili su se da klub ponese Miki\xc4\x87evo partizansko ime Spartak. Tako je nekoliko mjeseci po oslobo\xc4\x91enju formiran Spartak. Tako je bio me\xc4\x91u suosniva\xc4\x8dima Spartaka. Bio je i prvi predsjednik kluba. Na to je mjesto izabran na prvoj godi\xc5\xa1njoj sjednici 6. sije\xc4\x8dnja 1946. godine. Do tada je bio ekonom FOSD "Jovan Miki\xc4\x87 Spartak", a na tu je du\xc5\xbenost izabran na izvanrednoj skup\xc5\xa1tini FOSD-a 24. prosinca 1945. godine._NEWLINE_Igrao je Boge\xc5\xa1i\xc4\x87 protiv brojnih poznatih nogometa\xc5\xa1a kao \xc5\xa1to su hrvatski nogometa\xc5\xa1i Stjepan Bobek, Frane i Jozo Mato\xc5\xa1i\xc4\x87, srbijanski Blagoja "Mo\xc5\xa1a" Marjanovi\xc4\x87, ma\xc4\x91arskih legendarnih nogometa\xc5\xa1a iz Ferencvarosa i drugih. Bio je kapetan Spartaka._NEWLINE_Nogometom se u Spartaku aktivno bavio sve do 1950. godine, kad je polo\xc5\xbeio ispit za nogometnog suca. Jo\xc5\xa1 je nekoliko godina bio poslije u \xc5\xa1portu, a potom je nogomet pratio s tribina sve do 1990-ih, kad je razo\xc4\x8daran igrom Spartakovaca prestao odlaziti na utakmice. Zadnji se put javno pojavio 23. prosinca 2011. na tradicijskom okupljanju veterana Spartaka. Tom mu je prigodom uru\xc4\x8den klupski dres s njegovim imenom i brojem 100._NEWLINE_Boge\xc5\xa1i\xc4\x87evim se \xc5\xa1portskim radom bavio Svetozar Mirilovi\xc4\x87, vi\xc5\xa1egodi\xc5\xa1nji novinar i \xc5\xa1portski radnik, prikupiv\xc5\xa1i brojne podateke._NEWLINE_Umro je 2012. godine. Pokopan je na Bajskom groblju u Subotici.'